畫列子圖和韻
作者：王洋
朝代：宋

paragraphs: 稻粱戒鳥啄，饋粟辭子陽。
神明久不死，宇宙一鳥翔。
若人據槁梧，中自含宫商。
其游車泠風，其息形坐忘。
豆山瀛泗等，念往即褰裳。
蓋云任去來，豈謂符弛張。
老商顧之笑，是事何輕揚。
雲風駕旬餘，日月輈兩傍。
拊掌一戲笑，何異侏儒場。
後人致引慕，竹林焚馨香。
飄飄大人賦，氣奪千丈强。
吾聞孔仲尼，道盛涵化光。
雅言書當理，不見一日長。
放乎子列子，君其樂彷徉。